Sedert my laaste skrywe het nogal baie gebeur. Ons vriende van Holland was tot Donderdag hier by ons (vir 'n week) en ons het saam met hulle 'n magdom dinge gaan sien en doen - was net lekker om ons omgewing met hulle te deel, en sommer in die proses ook net weer bly te wees dat ons hier kan woon - dis wragtig 'n voorreg! Hulle is op die oomblik in die Wildtuin en sal dan nog twee nagte by ons deurbring en tussenin nog lekker dinge gaan doen voordat hulle op 2 Oktober terugvlieg.
En hét ons hulle op tipies Afrikaanse manier voorgestel aan alles: ons het tenminste vier aande op die stoep gebraai; die heerlike warm lenteaande en sterrehemel was vir hulle net ongelooflik; hulle het saam met ons en 'n groot groep ander gaste verjaarsdag in Nelspruit gaan hou, het nét Afrikaans gehoor, pap en sous probeer én dit verskriklik geniet; vir die eerste keer in hul lewe 'n ontbyt gaan "uiteet" (Spur) (Hollanders ken glad nie hierdie gebruik van ons nie, en dit word slegs van nou onlangs af by kitkosplekke soos MacDonalds bekendgestel daar); en die kersie op die koek was die potjiekos wat hulle by Smokey die Trein-restaurant hier in Sabie geëet het - was te heerlik vir hulle!
Ons was ook Blyde toe saam met hulle, Kolkgate, God's Window, al wat 'n waterval gaan besigtig, en het selfs in Barberton 'n draai gaan maak - hier het ons in van die ou Victoriaanse museumhuise gaan ronddrentel en eindelik terug in Nelspruit hulle aan die Laeveld Botaniese tuin gaan voorstel. Hulle was in ekstase oor elke ondervinding sover en ons kan nie wag om te hoor wat hulle wildtuin-ervaring vir hulle beteken het nie.
En vandag is ons so bly want dit reën - heerlike deurdringende reën! Dit is die eerste reën vandat ons terug is in SA (vier maande), en ons is bly - nou gaan die tuin eindelik weer begin floreer! En ons het 'n horde plante wat smag om uit hul swart plastieksakkies in die grond te kom - dié week gebeur dit, ons belowe.